b'\n_START_ARTICLE_\nTerpeni\n_START_PARAGRAPH_\nTerpeni (prema terpentin) su hlapljivi nezasi\xc4\x87eni ugljikovodici ugodna mirisa.\n_START_SECTION_\nOsobine\n_START_PARAGRAPH_\nUbrajaju se u tzv jednostavne lipide, a sastoje se od izoprenskih jedinica, CH\xe2\x82\x82=C(CH\xe2\x82\x83)-CH=CH\xe2\x82\x82. Monoterpeni sadr\xc5\xbee dvije izoprenske jedinice (C\xe2\x82\x81\xe2\x82\x80H\xe2\x82\x81\xe2\x82\x86), seskviterpeni tri (C\xe2\x82\x81\xe2\x82\x85H\xe2\x82\x82\xe2\x82\x84), diterpeni \xc4\x8detiri (C\xe2\x82\x82\xe2\x82\x80H\xe2\x82\x83\xe2\x82\x82), itd.._NEWLINE_U \xc5\xa1irem smislu, terpeni obuhva\xc4\x87aju i vi\xc5\xa1e polimere i od terpena izvedene spojeve koji sadr\xc5\xbee kisik (terpenoidi). Terpeni se nalaze u mnogim eteri\xc4\x8dnim uljima; uklju\xc4\x8duju vitamine A, E i K, karotenoide te fitol (sastojak klorofila)._NEWLINE_Znanstveno su i tehni\xc4\x8dki vrlo va\xc5\xbeni, jer su karakteristi\xc4\x8dni proizvodi \xc5\xbeivotnih procesa i sastojci ve\xc4\x87ine prirodnih i umjetnih mirisnih tvari. Mnogi su va\xc5\xbeni u medicini (npr. borneol, geraniol, kamfor, linalol, mentol, limonen, pinen), te se uvelike rabe u parfemima, te kao dodatci hrani (za\xc4\x8dini).'